
MEMÒRIA JUSTIFICATIVA DEL CONTRACTE

1. Objecte del contracte

L’objecte del contracte és la prestació dels serveis d’avaluació de polítiques públiques consistent en avaluar la implementació i l'impacte qualitatiu de la posada en funcionament de la nova Plataforma de serveis de contractació pública.
Codi CPV: 79419000-4 Serveis de consultoria en l’avaluació
2. Naturalesa i extensió de les necessitats que pretenen cobrir-se mitjançant el contracte 
La Secretaria Tècnica de la Junta Consultiva de Contractació Pública de Catalunya té, entre altres, la competència de dissenyar, executar i gestionar els projectes i les eines per a la contractació pública electrònica, entre les quals es troba la nova Plataforma de serveis de contractació pública, en endavant PSCP. 
La PSCP és la peça central de la contractació pública a Catalunya i garanteix l'accés públic a la informació contractual, es fonamenta en dades estructurades i assegura la traçabilitat dels procediments.
L’avaluació de polítiques públiques és una eina que facilita la presa de decisions basades en l’evidència, quant a selecció i priorització d’iniciatives a posar en marxa, així com la presa de decisions quant a la seva continuïtat. En aquest sentit, l’avaluació de polítiques públiques consistent en avaluar la implementació i l'impacte qualitatiu de la posada en funcionament de la nova PSCP està inclosa al Pla d’avaluacions 2025-2028 del Departament d’Economia i Finances.
Així doncs, un cop posada en funcionament el passat 27 de febrer de 2023, és necessari dur a terme l’esmentada avaluació de la PSCP, la qual s’ha d’estructurar al voltant dels dos objectius generals, d’una banda, valorar l’impacte funcional i operatiu de la nova PSCP sobre els processos de treball de les persones usuàries i operadors econòmics, incloent la identificació de les millores percebudes, limitacions detectades i oportunitats d’ajust a curt i mitjà termini i, d’altra banda, validar l’assoliment dels objectius de la transformació tecnològica i funcional de la PSCP. 
L'avaluació de la PSCP proporcionarà una evidència rigorosa sobre el grau d'assoliment dels objectius inicialment plantejats en la transformació de la mateixa, i si la inversió realitzada ha produït els resultats esperats en termes de modernització, funcionalitat i integració de sistemes. També identificarà l'impacte real generat en els processos de treball dels usuaris públics i dels operadors econòmics, detectant les millores efectivament percebudes, especialment quant a eficiència, rapidesa de tramitació, facilitat d'ús i reducció de tasques administratives repetitives. A més a més, detectarà de forma sistemàtica les possibles limitacions funcionals i proposarà una cartera d'oportunitats de millora a curt i mitjà termini. En definitiva, els resultats de l'avaluació seran determinants per a orientar l'estratègia d'evolució contínua de la PSCP durant els pròxims anys. 

3. Valor estimat del contracte
El valor estimat del contracte és de 33.570,53 € (IVA exclòs), corresponent al valor total a pagar, atès que no es preveuen modificacions, pròrrogues ni altres conceptes.
Aquest contracte no està subjecte a regulació harmonitzada

4. Import licitació

El pressupost base de licitació és de 33.570,53 € (IVA exclòs) i 40.620,34 € (IVA inclòs)
El sistema per a la determinació del preu del contracte és a tant alçat. 
5. Unitat encarregada del seguiment i execució ordinària del contracte/ Responsable del contracte
La unitat encarregada del seguiment i l’execució i ordinària del contracte és la Secretaria Tècnica de la Junta Consultiva de Contractació Pública de Catalunya. 
En aquest expedient es designa com a responsable del contracte al cap de l’Àrea de Classificació Empresarial, Registres i Eines de Contractació Electrònica.
6. Justificació, en el seu cas, de no dividir en lots l’objecte 

L’objecte del contracte no es dividirà en lots atesa la naturalesa dels treballs que ha de realitzar la contractista, que consisteixen en una prestació de caràcter intel·lectual que implica la necessitat de coordinar l’execució de les diferents prestacions i s’han de correlacionar i desenvolupar adequadament les conclusions obtingudes de les diverses verificacions i obtenir una opinió única. 
Tal com s’assenyala al plec de clàusules administratives, la divisió en lots dificultaria de manera significativa la correcta execució del contracte, atès que les diferents fases i blocs de treball no són prestacions autònomes, sinó actuacions successives i interdependents que condicionen mútuament els seus resultats. En particular, la metodologia d’avaluació, les tècniques de recollida de dades, els mecanismes de validació i el sistema de seguiment han de respondre a un únic disseny tècnic i a uns mateixos criteris de qualitat, traçabilitat i consistència, de manera que l’encaix global de l’avaluació no quedi fragmentat entre diversos contractistes 
La prestació requereix, a més, una coordinació permanent entre les persones que executin el contracte, una direcció tècnica unificada i un únic criteri de decisió sobre l’abast de les evidències, el tractament de la informació i la interpretació dels resultats. Si es dividís en lots, es generaria un risc elevat de descoordinació entre equips, de duplicitat de tasques, de divergències metodològiques i de manca d’homogeneïtat en el tractament de la informació, amb l’afectació conseqüent sobre la comparabilitat dels resultats i la solidesa de les conclusions finals. Igualment, la separació en lots podria comprometre l’eficiència global del projecte, ja que obligaria a multiplicar les interaccions, les validacions creuades i les tasques d’integració final dels treballs parcials. Aquesta eventual integració posterior comportaria un increment innecessari del cost de gestió, un augment del risc d’errors en la consolidació dels resultats i una possible pèrdua de coherència entre els diferents blocs d’anàlisi. 
A més, la no divisió en lots permet assegurar un únic responsable final de l’execució i del resultat global de l’avaluació, fet especialment rellevant en un contracte que exigeix una visió transversal del conjunt del procés i la presentació d’un producte final únic, comprensible i metodològicament consistent. Per tot això, es considera que la no divisió en lots és la solució més adequada, eficient i garantista per a la correcta execució de l’objecte contractual.
7. Informe d’insuficiència de mitjans 

El Departament d’Economia i Finances no disposa dels mitjans materials ni personals per tal de fer front a aquesta tipologia de serveis, motiu pel qual es proposa aquest expedient de contractació.
8. Elecció del procediment de contractació a seguir 
Procediment obert, en la seva modalitat simplificada, atès el valor estimat i l’objecte del contracte. 

